# Joan Roca i Fontané

Joan Roca i Fontané (Girona, 11 de febrer de 1964) és un cuiner català, xef del restaurant gironí El Celler de Can Roca. Ha estat elegit dos anys seguits (2017 i 2018) el millor xef del món.
Va estudiar a l'Escola d'Hostaleria de Girona, on més tard va exercir de mestre. Va treballar amb els seus avis i els seus pares als seus respectius negocis familiars, una fonda i un restaurant de cuina catalana. Avui és xef del seu propi restaurant, que porta amb els seus dos germans, Josep -sumiller- i Jordi -xef de postres-, i on fa un tipus de cuina amb els sabors tradicionals de la cuina catalana però amb tècniques d'avantguarda, la qual cosa implica tasques de recerca quant a tècniques modernes i noves aplicacions d'aquestes d'una banda i de receptes de plats antics tradicionals de l'altra. El seu estil de cuina pertany a l'anomenat "tecno-emocional".
Algunes tècniques culinàries que sol emprar són la cocció al buit, la perfumcocció, la destil·lació, el fum com un ingredient més del plat i part de la seva preparació, entre altres.
Va ser convidat d'honor del Festival Internacional del Llibre d'Art i del Film en 2014.

## Reconeixements

* El 2000 en Joan Roca és el Cuiner de l'Any per a l'Acadèmia Espanyola de Gastronomia.
* El 2002 rep la segona estrella Michelin.
* El 2009 rep la tercera estrella Michelin i el reconeixement de 5è millor restaurant del món de la revista The Restaurant Magazine
* 2010: Doctor Honoris Causa per la Universitat de Girona.
* 2011: És escollit, per uns mil periodistes del sector, com un dels 20 cuiners més influents del món. Segon millor restaurant del món segona la revista The Restaurant Magazine
* 2013: És escollit primer millor restaurant del món per la revista The Restaurant Magazine.
* 2014: És escollit segon millor restaurant del món per la revista The Restaurant Magazine.
* 2015: És escollit, de nou, primer millor restaurant del món per la revista The Restaurant Magazine.

## Publicacions

* Roca, Jordi; Roca, Joan; Roca, Josep. El Celler de Can Roca. Grub Street, 2018. ISBN 978-1-911621-71-3.
* Roca, Joan. La Cocina al Vacio: sous-vide cuisine. (en traduit a l'anglès, francès, alemany i italià.). Montagudeditores, 2014. ISBN 978-84-7212-150-8.
* Les receptes catalanes de tota la vida, de Joan Roca i la seva mare, Montserrat Fontané
* Roca, Joan. La cuina de la meva mare. Print book : Catalan : 1. ed. Columna, 2004 (Cuina Columna, 18). ISBN 84-664-0539-9.
* Deu menus per a un concert, de Joan Roca. En català i castellà.

## Referències

* ↑ «Joan Roca revalida el títol de millor xef del món». Diari Ara. [Consulta: 4 octubre 2018].
* ↑ «La cuina catalana actual (1990-2008)». Generalitat de Catalunya. Arxivat de l'original el 2014-04-26. [Consulta: 25 abril 2014].
* ↑ COLL, Jaume. El Celler de Can Roca, una simfonia fantàstica. Edicions Domeny. Barcelona, 2006. ISBN 9788461102129
* ↑ Web de FILAF, 2014
* ↑ «Joan Roca i Fontané». Gran Enciclopèdia Catalana. Barcelona: Grup Enciclopèdia Catalana.
* ↑ El Celler de Can Roca consigue la tercera estrella Michelin Article de Pau Arenós a El Periodico, 25/11/2009
* ↑ Universitat de Girona, Ferran Mir i Joan Roca seran investits doctors honoris causa
* ↑ Seis españoles, entre los 20 chefs más influyentes del mundo.
* ↑ «El Celler de Can Roca, mejor restaurante del mundo». La Vanguardia, 29-04-2013 [Consulta: 30 abril 2013].
* ↑ «El Celler de Can Roca torna a ser el millor restaurant del món». VilaWeb, 01-06-2015 [Consulta: 1r juny 2015].

## Vegeu també

* Alta cuina catalana

## Enllaços externs

* Web personal Arxivat 2014-10-08 a Wayback Machine.
* Entrevista de Ramon Texidó a Diari Maresme (12/02/2010)